སློབ་གཉེར་བྱེད་སྒང་དེར་གཞུང་ཆེན་མོའི་དཀའ་གནད་ཁག་ལ་དོགས་དཔྱད་སྣ་མང་རྩོམ་འབྲི་བྱས་ལ།གཞུང་ཆེན་སློབ་གཉེར་བའི་ཁྲོད་དུ་འདི་ལྟ་བུའི་དོགས་དཔྱད་འབྲི་བསམ་དང་འབྲི་ཐུབ་མཁན་ཡང་དེ་ཙམ་མེད་པའི་ཁྲོད།ཁོང་ནི་གཞོན་སྐྱེས་སློབ་གཉེར་བ་གཞུང་ཆེན་མོའི་དཔྱད་རྩོམ་འབྲི་ཐུབ་མཁན་གྱི་གྲས་ཤིག་ཡིན།ཁོང་གི་སློབ་གཉེར་བྱེད་པའི་བརྒྱུད་རིམ་ནང་དུ།རྗེ་ཙོང་ཁ་པའི་ལེགས་བཤད་སྔ་གྲས་སུ་གཏོགས་པའི་ལེགས་བཤད་གསེར་ཕྲེང་ཞིབ་ཚགས་ནན་ཏན་གྱིས་སྦྱོང་པར་བྱས་ཡོད་ལ།གཞུང་འདི་ནི་སྔ་རབས་པའི་བཞེད་ཚུལ་ཧ་ཅང་མང་བས་དགེ་ལྡན་པའི་ཁྲོད་དུའང་གསུང་སྐད་འཆོར་མཁན་མང་ཞིང་།གཞོན་སྐྱེས་སློབ་གཉེར་བའི་ཁྲོད་དུ་གཞུང་འདི་ལ་ཞིབ་ཚགས་ཀྱིས་བཤད་པ་བྱེད་རྒྱུ་དཀའ་ངལ་ཅན་དུ་བརྩི་བཞིན་ཡོད།འཆད་ཁྲིད་བྱེད་ཐུབ་མཁན་ཡང་དཀོན་ཙམ་ཡོད།འོན་ཀྱང་ཁོང་གྲྭ་ས་ན་ལེགས་བཤད་གསེར་ཕྲེང་ལ་རྒྱུས་མངའ་ཆེ་ཤོས་གྲས་སུ་བརྩི་མཁན་ཡོད་པའང་དོན་ལ་གནས་སྙམ་སྟེ།གཞུང་འདིའི་ཆེད་དུ་སྔ་རབས་པའི་གཞུང་དང་ཆོས་བརྒྱུད་ཆེན་མོ་དག་གི་གཞུང་མང་པོ་ཞིབ་ཚགས་ཀྱིས་བལྟས་ཡོད།འགྲེལ་བ་བརྒྱ་ལྷག་ཡོད་པའི་ལྕགས་གཞི་ལྕགས་མདའ་ཞེས་འབད་ས།སེམས་ཙམ་པའི་ལྟ་བའི་སྐོར་འཁོད་པའི་རྗེའི་གསུང་རྩོམ་གྲགས་ཅན།དྲང་ངེས་ལེགས་བཤད་སྙིང་པོ་ཧ་ཅང་ཞིབ་ཚགས་ཀྱིས་བལྟས་ཡོད་པས་གཞུང་འདི་ཉིད་ལ།ཁོང་ལ་རྒྱུས་མངའ་ཆེ་བ་ཙམ་མ་ཟད་འཆད་ཁྲིད་དང་བགྲོ་གླེང་གང་འདྲ་ཞིག་བྱེད་དགོས་རུང་སྤོབས་པ་ལྡན་ཡོད།